Jann Sjursen (KRF), 2003-02-06:
Der er foretaget en væsentlig ændring i det lovforslag, som blev fremsat for Folketinget i dag, og som behandles i dag, L 134, i forhold til det forslag, som blev sendt i høring.
Det vedrører § 26 i loven.
Lige det element skal jeg vende tilbage til.
For det, som Folketinget har fået mest respons på, er den del af lovforslaget, der vedrører det, at forældre får mulighed for et frit valg på tværs af kommunegrænser.
De kan vælge et pasningstilbud til deres børn med et kommunalt tilskud.
Fra Kristeligt Folkepartis side er vi helt enige i, at
når det gælder familier, som bor tæt på en kommunegrænse, og som måske oven i købet har nærmeste børneinstitution i nabokommunen, som deres børn kunne gå i, vil det være fornuftigt, ja, ligefrem rigtigt i mange tilfælde, at deres børn får mulighed for at blive optaget i en sådan børnehave.
Det er der også mulighed for i dag i det omfang, at kommunerne indbyrdes kan blive enig herom.
Man kan diskutere, om det så er nok.
Men i forhold til lovforslagets sigte helt generelt, at lægge op til med de kapacitetsmæssige begrænsninger, der kan være, når forældre får frit valg på tværs af kommunegrænser, må jeg sige, at der er vi i Kristeligt Folkeparti skeptiske.
For hvem er det til syvende og sidst til gavn for?
Det er meget smukt at sige, at forældrene skal have et frit valg, og det er også et udtryk, som vi fra Kristeligt Folkepartis side meget gerne bruger.
Men hvad vil det frie valg blive brugt til her?
I nogle tilfælde vil det blive brugt til, at man kan vælge den daginstitution, der ligger i nabokommunen, og som måske rent faktisk er den nærmeste.
Det er jo fint nok.
Men det kan jo også blive brugt til, at arbejdegivere kan presse arbejdstagere til at blive længe på arbejdet, hvis man vælger en daginstitution, der ligger nærmere.
Det kan føre til, at børn skal transporteres i længere tid og over større afstande, når de skal i daginstitution.
Først og fremmest kan det føre til, at børn bliver revet ud af deres nærmiljø, som man ellers havde tænkt at de skulle vokse op i i relation til en senere skolegang.
Med andre ord: I forhold til det lovforslag, som blev sendt i høring, deler vi faktisk en hel del af de bekymringer, der er kommet til udtryk i de høringssvar, som er blevet afgivet, og vel at mærke de høringssvar, der er blevet afgivet af organisationer, som i det her tilfælde repræsenterer det, vi vil kalde børns interesser eller barnets tarv.
Det er måske ikke så mærkeligt, at Kommunernes Landsforening afgiver et positivt høringssvar, for det vil for os at se i højere grad give kommunerne nogle muligheder frem for at være til gavn for børnene.
Det er nogle af de spørgsmål, som vi meget gerne vil være med til at se yderligere på under udvalgsarbejdet, for vi er altså reelt bekymrede på det område, altså om det ikke i nok så høj grad er voksenperspektivet, som er kommet ind over loven uanset det smukke ord om frit valg, mere end det er børneperspektivet.
Det er vi helt klart for.
Det er en meget stor gevinst ved lovforslaget, at kommunerne nu ikke længere bare har frit valg i forhold til at kunne give forældre tilskud til at vælge også privat børnepasning, men at de rent faktisk skal give det.
Det er jo en anden måde, hvorpå man kan udmønte princippet om, at penge skal følge barnet, og det er vi helt klart tilhængere af.
Så hvis det var det alene, vi skulle tage stilling til i forhold til selve lovforslaget, var der ingen tvivl i Kristeligt Folkepartis sind, for så var vi selvfølgelig klart og utvetydigt for, som vi var det, da man i sin tid gav kommunerne denne mulighed.
Men vi synes, det er vigtigt, at vi under udvalgsarbejdet ser alvorligt på de indvendinger, der specielt går på de konsekvenser, det vil få, hvis man giver frit valg over kommunegrænserne for forældre.
Vi føler os ikke overbevist om, som det er fremgået af min tale, at det i alle tilfælde vil være i barnets interesse og i overensstemmelse med barnets tarv.
Tværtimod tror vi, at det mere er et voksenperspektiv, der kommer ind over overvejelserne i den sammenhæng.
Men det vil vi se nærmere på i forbindelse med udvalgsarbejdet.